**Nr. AFM................/..................**

# REFERAT DE APROBARE

a proiectului de ordin pentru aprobarea conţinutului cererii de acordare a eşalonării la plată şi a documentelor justificative anexate acesteia, precum şi a Procedurii de aplicare a acordării eşalonării la plată de către Administrația Fondului pentru Mediu

 Prezentul referat de aprobare este elaborat în conformitate cu prevederile
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru aprobarea conţinutului cererii de acordare a eşalonării la plată şi a documentelor justificative anexate acesteia, precum şi a Procedurii de aplicare a acordării eşalonării la plată de către Administrația Fondului pentru Mediu.

Proiectul de ordin a fost elaborat ținând cont de prevederilor art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, ale art. 13 alin.(4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările și completările ulterioare, ale art.12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, precum și ale ale art. 5 lit. i) din anexa la Hotărârea Guvernului nr. 277/2023 privind aprobarea Regulamentului de organizare şi funcţionare a Administraţiei Fondului pentru Mediu.

**Baza legală a proiectului de ordin supus aprobării** o constituie prevederea art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform căreia: ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului*”, precum și ale art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, care prevede: *”Formularele necesare şi instrucţiunile de utilizare a acestora, privind realizarea creanţelor bugetului general consolidat administrate de alte autorităţi publice care administrează creanţe fiscale, precum şi orice norme sau instrucţiuni necesare aplicării unitare a prezentului cod se aprobă prin ordin al ministrului de resort sau al conducătorului instituţiei publice, după caz, cu avizul Ministerului Finanţelor Publice”*

 **Rațiunea juridică a** **proiectului de ordin supus aprobării**este determinată de necesitatea transpunerii în legislație a propunerii/recomandării Corpului de Control al prim-ministrului la punctul VI.1.3. din Nota de informare nr. 5202/19.07.2023 privind acțiunea de documentare efectuată la Administrația Fondului pentru Mediu de către Corpul de Control al prim-ministrului, transmisă prin adresa nr.5312/21.07.2023 și înregistrată la Administrația Fondului pentru Mediu cu nr.742/LAN/25.07.2023, respectiv: „*Ministerul Mediului, Apelor și Pădurilor va dispune toate măsurile necesare și va verifica ducerea la îndeplinire a acestora în vederea emiterii unui act normativ prin care să se reglementeze procedura de acordare a eșalonării la plată sub formele indicate de Codul de procedură fiscală, precum și modelul și continutul atât a actelor administrative emise de AFM, cât și a documentelor justiticative depuse de contribuabilii care se adresează organului fiscal cu o cerere de acordare a unor înlesniri la plată”.*

 În concordanță cu normele de tehnică legislativă, proiectul de ordin înaintat aprobă conţinutul cererii de acordare a eşalonării la plată şi a documentelor justificative anexate acesteia, precum și procedura de aplicare a acordării eşalonării la plată de către Administrația Fondului pentru Mediu.

Pentru motivele invocate, vă rugăm să aprobați emiterea *Ordinului pentru aprobarea conţinutului cererii de acordare a eşalonării la plată şi a documentelor justificative anexate acesteia, precum şi a Procedurii de aplicare a acordării eşalonării la plată de către Administrația Fondului pentru Mediu.*

**PREȘEDINTE,**

**Laurențiu Adrian NECULAESCU**

Șef Serviciu Analiză și Avizare Întocmit,

Andreea Coman Emilia Pavel